दोस्त कहते थे- तू हीरो बनेगा? 572 करोड़ नेटवर्थ, प्राइवेट जेट खरीदने वाले पहले एक्टर
Bollywood Actor, Director And Producer Ajay Devgan Birthday Spedial Story; Follow Some Lesser-known And Interesting Facts About Ajay Devgan. प्राइवेट जेट रखने वाले ये पहले भारतीय सेलिब्रिटी है। इनकी विजुअल इफेक्ट कंपनी, प्रोडक्शन हाउस और देशभर में कई मूवी थिएटर हैं।
बॉलीवुड एक्टर, डायरेक्टर और प्रोड्यूसर अजय देवगन आज 54 साल के हो चुके हैं। एक समय ऐसा भी था कि जब इन्होंने कहा कि मैं एक्टर बनूंगा, तो पास खड़े दोस्त जोर-जोर से हंसने लगे। हर कोई इस बात का मजाक उड़ा रहा था कि ये सांवली और आम सी शक्ल का लड़का हीरो कैसे बनेगा?
पहली फिल्म की शूटिंग के समय तो मीडिया और कैमरामैन भी इन्हें नजरअंदाज कर हीरोइन के पीछे दौड़ पड़े थे, लेकिन हर कोई गवाह है कि आज अजय इंडस्ट्री के सबसे कामयाब हीरो में से एक हैं। 1991 की फूल और कांटे से अजय का सफर आज भी दृश्यम 2, भोला, मैदान, सिंघम अगेन जैसी फिल्मों के साथ जारी है।
प्राइवेट जेट रखने वाले ये पहले भारतीय सेलिब्रिटी हैं। इनकी विजुअल इफेक्ट कंपनी, प्रोडक्शन हाउस और देशभर में कई मूवी थिएटर हैं।
आज अजय देवगन के 54वें जन्मदिन पर जानिए आम से दिखने वाले हीरो सिंघम से जुड़े कुछ अनसुने और मजेदार किस्से-
20-25 लोगों ने कर दी थी पिटाई, 10 मिनट तक पिटे थे
2 अप्रैल 1969 को अजय देवगन का जन्म मुंबई में हुआ। ये अपने जमाने के मशहूर डायरेक्टर वीरू देवगन के बेटे हैं। घरवाले इन्हें प्यार से राजू बुलाते हैं। इन्होंने पहले सिल्वर बीच हाई स्कूल से पढ़ाई की। फिर मिठीबाई कॉलेज में एडमिशन लिया।
कॉलेज के दिनों में अजय की गैंग हुआ करती थी, जिससे सभी स्टूडेंट्स डरते थे। अजय खुद एक गुंडे थे, जो ज्यादातर दोस्तों के साथ गाड़ियों में घूमकर आवारागर्दी और खतरनाक स्टंट करते थे। ये बदमाशी करने पर 2 बार जेल भी जा चुके हैं। अजय और उनकी गैंग का कॉलेज में दबदबा हुआ करता था, जिसके चलते वो लोगों को बहुत पीटते थे।
एक बार अजय देवगन अपनी सफेद जीप में दोस्तों के साथ सैर पर निकले। मुंबई के हॉलिडे होटल के पास एक पतली सी गली थी, जहां अजय ने गाड़ी डाल दी। गाड़ी स्पीड में थी और अचानक कटी पतंग के पीछे भाग रहा बच्चा गाड़ी के सामने आ गया। अजय ने तुरंत ब्रेक लगाया और बच्चा गाड़ी के नीचे आने से बच गया।
सहमे हुए बच्चे ने जोर-जोर से रोना शुरू कर दिया, जिससे वहां आस पड़ोस के लोग इकट्ठा हो गए। करीब 20-25 लोगों की भीड़ ने अजय और उनके दोस्तों को घर लिया और हंगामा करने लगे। गुस्से के तेज अजय भी उनसे बहस करने लगे और हाथापाई शुरू हो गई।
उन 20-25 लोगों ने अजय और उनके दोस्तों की 10 मिनट तक पिटाई की थी। उन पिटने वाले लोगों में साजिद खान भी शामिल थे।
150 फाइटर्स लेकर अजय को बचाने पहुंचे थे पिता
अफरा-तफरी में अजय के पिता को इस घटना की जानकारी दी गई। पता चलते ही वीरू देवगन अपने 150 फाइटर्स को लेकर तुरंत बेटे को बचाने पहुंचे थे।
नुक्कड़ गैंग नाम से मशहूर थे
शो यादों की बारात में अभिषेक बच्चन ने बताया था कि अजय देवगन की एक गैंग हुआ करती थी। वो अपनी गैंग के साथ गली के नुक्कड़ की दुकान पर जमावड़ा लगाया करते थे। उस दुकान में अजय की उधारी भी चलती थी। अजय अपनी गैंग के लीडर थे।
ऑफिस में टंगी तस्वीर देखकर अजय को बनाया गया हीरो
अजय देवगन के पिता वीरू देवगन, हीरो बनने के लिए ही मुंबई आए थे, लेकिन वो खुद हीरो नहीं बन पाए। ऐसे में उन्होंने यही सोच रखा था कि बड़े होकर बेटे को हीरो बनाना है। एक बार डायरेक्टर कुक्कू कोहली अपनी अगली फिल्म फूल और कांटे के लिए नए लड़के तलाश में थे।
पहले उन्होंने अक्षय कुमार को फिल्म के लिए साइन किया था, लेकिन वो उस कास्टिंग से संतुष्ट नहीं थे। एक दिन कुक्कू अपने दोस्त वीरू के ऑफिस गए और कास्टिंग की परेशानियां बताने लगे। तभी परेशान कुक्कू की नजर दीवार पर टंगी एक तस्वीर पर पड़ी, जो अजय देवगन की थी।
कुक्कू तुरंत उठ खड़े हुए और कहा- अब ये लड़का ही मेरी फिल्म का हीरो बनेगा।
जैसे ही कुक्कू ने अजय को फिल्म में साइन किया तो पहला कॉल अक्षय कुमार के पास गया। उन्हें कहा गया कि अब वो ना आएं क्योंकि हीरो कोई और है। उस समय अक्षय फिल्मों में नहीं आए थे और ये उनकी पहली फिल्म होने वाली थी, लेकिन अजय के आने से उनके हाथ से ये फिल्म निकल गई थी। बाद में दोनों फिल्म सुहाग में साथ नजर आए थे।
कुक्कू ने अजय को ऑफिस बुलाकर उनका ऑडिशन लिया। ऑडिशन में अजय ने अमिताभ बच्चन की फिल्म जंजीर के डायलॉग बोले थे।
हीरो बने तो दोस्तों ने उड़ाया था मजाक
अजय देवगन सिर्फ 23 साल के थे और ये सोचकर परेशान थे कि वो ये कैसे करेंगे। उन्होंने जैसे ही अपने दोस्तों को बताया कि वो हीरो बनने वाले हैं तो हर कोई जोर-जोर से हंसने लगा। दोस्तों ने कहा- तू हीरो बनेगा? इन्हीं दोस्त में खड़ी एक लड़की ने कहा, तू एक दिन स्टार बनेगा। वो लड़की फराह खान थी।
फूल और कांटे के लिए अजय देवगन ने एक साल तक डांस, एक्शन और एक्टिंग की ट्रेनिंग ली थी। अजय का असली नाम विशाल था, जो फिल्मों में आने से पहले बदला गया था।
शूटिंग के समय मीडिया कर्मियों ने कर दी थी बेइज्जती
फूल और कांटे की शूटिंग मुंबई में हुई। हीरो और हीरोइन अजय, मधु दोनों ही न्यूकमर थे, जिन्हें कोई नहीं जानता था। गाने की शूटिंग के समय सड़क में कोई शूटिंग देखने में दिलचस्पी भी नहीं ले रहा था। उतने में किसी ने खबर उड़ाई की एक्शन डायरेक्टर वीरू देवगन का बेटा अजय हीरो है और हेमा मालिनी की भतीजी मधू हीरोइन।
ऐसे में मीडिया के लोग मधु के पीछे दोड़ पड़े। अजय साथ में ही खड़े थे, लेकिन उन पर किसी ने ध्यान तक नहीं दिया। अब खुद अजय मीडिया से बचते दिखते हैं और लंबे इंटरव्यू देना पसंद नहीं करते।
हादसे से शुरू हुई थी अजय-करिश्मा की लव स्टोरी, काजोल के आते ही पड़ी दरार
1991 की फिल्म जिगर में स्टारकिड्स अजय देवगन और करिश्मा कपूर को साथ कास्ट किया गया। शूटिंग के दौरान दोनों दोस्त थे, लेकिन एक हादसे के बाद दोनों की नजदीकियां बढ़ गईं।
दरअसल, एक शॉट के लिए करिश्मा को दौड़ते हुए अजय को गले लगाना था, लेकिन जैसे ही उन्होंने दौड़ना शुरू किया तो उनके पैर में तार उलझ गया। करिश्मा जैसे ही गिरीं तो उनके ऊपर कैमरे की क्रेन उनके ऊपर गिरने लगी। अजय ने करिश्मा को खींचकर उनकी जान बचाई और इसके बाद दोनों एक-दूसरे के नजदीक आ गए।
कैसी है अजय-काजोल की लव स्टोरी?
दोनों की मुलाकात फिल्म हलचल के सेट पर पहली बार हुई। अजय के एक इंट्रोवर्ट थे, जबकि जॉली नेचर की काजोल भीड़ से घिरी रहती थीं। जब पहली बार काजोल ने अजय को देखा तो वो बिल्कुल पसंद नहीं आए। अजय सेट पर भी अकेले कोने में बैठकर स्मोक किया करते थे।
वहीं अजय भी काजोल को घमंडी समझते थे। साथ काम करते हुए धीरे-धीरे दोनों की दोस्ती हो गई। उस समय अजय करिश्मा को डेट कर रहे थे और काजोल भी किसी रिलेशनशिप में थीं। काजोल अक्सर अजय से अपनी लव लाइफ से जुड़ी एडवाइस लिया करती थीं। फिर साथ समय बिताते हुए दोनों एक-दूसरे को पसंद करने लगे। जब दोनों को फिल्म गुंडाराज में साथ कास्ट किया गया तो ये रिलेशनशिप में आ गए।
शादी के खिलाफ थे काजोल के पिता
दोनों रिलेशनशिप में तो आ गए, लेकिन मजेदार बात ये है कि दोनों में से किसी ने भी एक-दूसरे को प्रपोज नहीं किया। 4 सालों तक सीक्रेट रिलेशनशिप में रहने के बाद दोनों ने एक दिन अचानक शादी करने का फैसला कर लिया।
जब काजोल ने अपने पिता को ये बात बताई तो वो बहुत नाराज हुए क्योंकि काजोल सिर्फ 25 साल की थीं और वो टॉप एक्ट्रेसेस में से एक थीं। काजोल ने पिता को काफी मनाया, लेकिन वो नहीं माने तो काजोल भी अड़ गईं, पिता ने उनसे 4 दिनों तक बात नहीं की।
शादी को सीक्रेट रखने के लिए मीडिया को बताया था गलत पता
मीडिया से दूर रहने के लिए दोनों ने अपनी शादी का गलत पता बताया और घर की छत पर ही शादी कर ली। इस शादी में कोई प्रोफेशनल फोटोग्राफर भी नहीं बुलाया गया था। बस दोनों कमरे से निकले, शादी की और वापस आराम करने चले गए।
बीच में ही हनीमून छोड़कर लौट आए थे अजय
काजोल ने शादी के समय अजय देवगन के सामने शर्त रखी थी कि वो 2 महीने के लिए हनीमून पर जाएंगे और कई देश घूमेंगे। दोनों निकले और ऑस्ट्रेलिया, अमेरिका होते हुए 40वें दिन ग्रीस पहुंचे। यहां आते ही अजय की थकान से तबीयत बिगड़ गई। उन्हें तेज सिरदर्द हुआ तो काजोल ने दवा देते हुए पूछा मैं क्या करूं। जवाब में अजय ने कहा था, मैं थक गया हूं, घर वापस चलो। काजोल मान गईं और दोनों हनीमून छोड़कर लौट आए।
अजय को देखकर वापस आ गई थी काजोल की खोई हुई याद्दाश्त
कुछ कुछ होता है फिल्म की शूटिंग के दौरान काजोल को एक हादसे में चोट लग गई थी। चोट लगने से काजोल की याद्दाश्त चली गई थी। ये देखते हुए शाहरुख खान और करण जौहर ने तुरंत अजय को कॉल किया और उनकी बात करवाई।
अजय की आवाज सुनते ही काजोल होश में आ गईं, जबकि वो उससे पहले किसी को पहचान भी नहीं रही थीं। ये किस्सा खुद अजय और काजोल ने द कपिल शर्मा शो में सुनाया था। शाहरुख खान और करण जौहर भी कई बार इस किस्से का जिक्र कर चुके हैं।
अजय के कारण ऑस्ट्रेलिया की सड़क पर सोए थे अभिषेक, पिलाई थी शराब
अजय देवगन ने अमिताभ बच्चन के प्रोडक्शन में बनी फिल्म मेजर साहब में काम किया था। उस समय अजय, अभिषेक को नहीं जानते थे, ना ही ये जानते थे ये अमिताभ बच्चन के बेटे हैं। एक दिन शूटिंग के लिए टीम को ऑस्ट्रेलिया जाना था, लेकिन अजय दो दिन पहले पहुंच गए।
अमिताभ के प्रोडक्शन का बजट कम था तो उन्होंने अपने बेटे अभिषेक से कहा कि एयरपोर्ट से अजय को रिसीव कर उनका ध्यान रखना, क्योंकि अभिषेक उस समय कॉलेज छोड़कर आए ही थे। अभिषेक को प्रोडक्शन बॉय का काम दिया गया, लेकिन उन्हें इस काम का सिर-पैर कुछ नहीं पता था।
अभिषेक पहुंचे तो उन्होंने अफरा-तफरी में कैब की और अजय को अपने होटल के कमरे में ले गए। अजय उस समय स्टार थे, तो अभिषेक से अपने हर छोटे-मोटे काम करवाने लगे। दिन में लंच करते हुए अजय ने अभिषेक से पूछा कि क्या तुम शराब पियोगे, उन्होंने ये कहते हुए मना किया कि मैं पीता नहीं हूं। रात होते ही अजय ने उन्हें जाने को कह दिया। उनके पास एक ही कमरा था, जो अजय ले चुके थे, ऐसे में वो ऑस्ट्रेलिया की सड़क पर ही बैग से टिककर सोए।
अगले दिन फिर लंच में अजय ने पूछा, तुम शराब पियोगे। पहले तो अभिषेक ने मना किया फिर थोड़ा रुककर कहा, अगर आप किसी से नहीं कहोगे तो पी लूंगा। दरअसल, अभिषेक रात भर सड़क पर सोकर परेशान हो चुके थे और उन्हें पिता का डर था। जब टीम पहुंची तो दूसरे लोगों के जरिए अजय को पता चला था अभिषेक, अमिताभ बच्चन के बेटे हैं।
टीम आई तो ऑस्ट्रेलिया में ही मेजर साहब के गाने अकेली ना बाजार जाया करो की शूटिंग हुई। अजय जानते थे कि अभिषेक भी एक्टिंग में दिलचस्पी रखते हैं। अजय ने उन्हें कहा, सुनो अगले शॉट में तुम्हें हमारे साइड में खड़े होकर डांस करना है। अभिषेक खुश हो गए और अजय के कहे अनुसार डांस करने लगे। जब फिल्म रिलीज हुई तो उन्हें पता चला कि वो तो सीन में दिख ही नहीं रहे। इस प्रैंक से अभिषेक नाराज तो हुए, लेकिन बाद में दोनों की दोस्ती हो गई।
अपने प्रैंक से अमिताभ बच्चन को भी कर चुके हैं परेशान
अजय देवगन फिल्मों में तो बेहद संजीदा नजर आते हैं, हालांकि असल जिंदगी में वो बेहद मजाकिया हैं। सालों पहले अजय देवगन ने एक एप के जरिए अमिताभ बच्चन के मोबाइल नंबर से उनके मैनेजर को मैसेज कर कहा कि सुबह 6 बजे घर आ जाना। मैसेज के अनुसार मैनेजर सुबह 6 बजे घर पहुंच गया। अमिताभ उसे देखते ही दंग रह गए। वो समझ ही नहीं पाए कि उनके नंबर से मैसेज किसने किया। फिर सालों बाद अजय देवगन ने कौन बनेगा करोड़पति शो में ये खुलासा किया था।
फैंस को बांट दिया था काजोल का नंबर, हाई-टैक था मजाक
2018 में अजय देवगन ने अपने ट्विटर अकाउंट से काजोल का नंबर शेयर कर दिया था। जैसे ही ये बात काजोल को पता चली तो वो काफी भड़कीं। बाद में दूसरे ट्वीट के जरिए अजय ने बताया कि ये एक प्रैंक था। प्रैंक भी बेहद हाईटैक था। अजय ने ट्वीट किया था- काजोल देश में नहीं है, उससे बात करने के लिए इस नंबर पर वॉट्सऐप करें 9820123300। ये एक स्पेशल नंबर था, जिसमें कॉल करने पर काजोल की आवाज में मैसेज मिलता है जिसमें वो कहती हैं, हाय मैं काजोल हूं, आपका जवाब देने में असमर्थ हूं कृपया मैसेज करें।
प्राइवेट जेट खरीदने वाले पहले सेलिब्रिटी हैं अजय
अजय देवगन प्राइवेट जेट खरीदने वाले पहले इंडियन सेलिब्रिटी हैं। इन्होंने 2010 में हॉकर 800 जेट खरीदा था, जिसकी कीमत 84 करोड़ है।
अजय देवगन को है लग्जरी कारों का शौक
2006 में अजय ने Maserati Quattroporte खरीदी थी। यह कार खरीदने वाले तब वो पहले भारतीय थे। इस कार की कीमत लगभग 2.8 करोड़ रुपए थी। इसके अलावा उनके पास 2.7 करोड़ रुपए की रेंजरोवर वोग है। उनके पास मर्सीडीज बेंज एस क्लास भी है जिसकी कीमत 1.4 करोड़ रुपए है। इन सबके अलावा अजय के पास 6.95 करोड़ की रॉल्स रॉयस कलीनन भी है।
शिवशक्ति बंगले की कीमत 30 करोड़, लंदन का घर 55 करोड़ का
अजय देवगन अपने परिवार के साथ जुहू के पॉश इलाके में रहते हैं। 4 बेडरूम वाले इस बंगले में जिम, स्विमिंग पूल, लाइब्रेरी समेत मिनी थिएटर भी है। उनके बंगले का नाम शिवशक्ति है जिसकी कीमत 30 करोड़ है। इसके अलावा अजय का लंदन में भी एक बंगला है। लंदन के पार्कलेन में मौजूद इस बंगले की कीमत करीब 55 करोड़ रुपए है।
572 करोड़ नेटवर्थ, प्रोडक्शन हाउस, थिएटर से करते हैं मोटी कमाई
अजय देवगन एक्टिंग के अलावा प्रोडक्शन हाउस, थिएटर और अन्य जगहों से भी मोटी कमाई करते हैं। इनकी कुल नेटवर्थ 572 करोड़ रुपए है। ब्रांड एंडोर्समेंट से भी अजय कमाई करते हैं। अजय का खुद का प्रोडक्शन हाउस अजय देवगन फिल्म्स है, जो उन्होंने 2000 में शुरू किया था। इनकी वीएफएक्स कंपनी भी है। इसके अलावा अजय रोजा ग्रुप, चारनाका के साथ मिलकर गुजरात के 25 मेगावाट सोलर पावर प्लांट में भी इन्वेस्ट कर चुके हैं।
अजय देवगन ने बच्चों के नाम पर खोले हैं थिएटर्स
अजय ने बच्चों युग और न्यासा के नाम पर देशभर में थिएटर चेन शुरू की है। इनके थिएटर्स के नाम एनवाय सिनेमा हैं। फिलहाल अजय के पास 19 स्क्रीन्स हैं जो अगले 5 सालों में 250 हो जाएंगी।
100 से ज्यादा फिल्में कीं, 3 बड़ी फिल्में आएंगी
1991 से लेकर अब तक अजय देवगन करीब 100 फिल्मों में नजर आ चुके हैं। हाल ही में इनकी फिल्म भोला रिलीज हुई है जो बॉक्स ऑफिस पर जबरदस्त कलेक्शन कर रही है। आने वाले दिनों में अजय मैदान, सिंघम अगेन और औरों में कहां दम था जैसी फिल्मों में नजर आएंगे।